觀柳殿丞家藏竹柏圖
作者：郭祥正
朝代：宋

paragraphs: 君實名卿孫，妙畫篋所聚。
壁間四幅畫，收盡蒼洲趣。
瘦柏盤大石，雪霜迥不懼。
舉斧揮棟材，未辨在縑素。
離披老竹梢，直裂見枯處。
鳳凰欲來巢，俯視猶屢顧。
壯觀殊未已，白日去還暮。
愁懷起窗壁，注目亂煙霧。
煩君燈燭張，免我顔色沮。
乃知頃刻意，直有千載寓。